RÄ NTHEKE 10\nDende mäyaˈmu̱ Jeoba xä ne ge yä familia dä ˈueke yä tiempo pa dä nxadi rä Mäkä Tˈofo. Njabu̱ yä familia ma dä za dä me̱ˈtsi nˈa rä hogä ntsitsˈi ko Äjuä ˈne ma dä ntsitsˈi xä ñho nˈa ngu mänˈaa (Deuteronomio 6:6, 7). Hänge po rängeˈä yä testigo rä Jeoba, di ˈueke mä tiempohe ha mä nguhe tatˈä semänä pa ko rä johya di xo̱kämbenihe Äjuä ha rä Mhuntsˈi de gä Familia pa rä Nsunda Äjuä. Ha nunä mhuntsˈi, di honihe yä tsˈofo de rä Mäkä Tˈofo nuˈu̱ di hanthe ge di ja mˈe̱di ha mä familiahe. Asta nuˈu̱ ˈmu̱se̱, pe̱ˈtsi rä Mhuntsˈi de gä Familia, ngeˈä nuyu̱ di ˈueke yä tiempo ˈne di huahni nˈa tema de rä Mäkä Tˈofo pa di nxadi.\nNunä mhuntsˈi fatsˈi yä familia dä uatˈi Jeoba. Rä Mäkä Tˈofo mää: «Jonihu̱ ko Äjuä ˈne nuˈä dä joni kongeˈähu̱» (Santiago 4:8). Nuˈmu̱ di nxadihu̱ rä Mäkä Tˈofo di pädihu̱ mänˈa xä ñho nuˈu̱ yä ˈme̱fi ˈne nuˈu̱ yä hogä mˈu̱i pe̱ˈtsi Äjuä. Hänge ha näˈä rä Mhuntsˈi de gä Familia, dä za gä fu̱di gä hetihu̱ mähye̱gi rä Mäkä Tˈofo. Mu̱ gä nehu̱, dä za gä sigihu̱ näˈä programä ehe ha rä he̱ˈmi Rä Mˈu̱i ˈne yä ˈMe̱fi yä Kristianu. Kada nˈa de nuju̱ dä za gä hetihu̱ rˈa yä xe̱ni de rä Mäkä Tˈofo, ˈnepu̱ dä za gä mäñhu̱ näˈä dä pädihu̱ de nuˈu̱ yä xe̱ni.\nNunä mhuntsˈi fatsˈi yä familia pa dä ntsitsˈi xä ñho nˈa ngu mänˈaa. Mu̱ yä däme, yä ˈme̱hñä, yä dada ˈne yä bätsi dä nxadi mähye̱gi rä Mäkä Tˈofo, mänˈa ma dä ntsitsˈi xä ñho. Nunä Mhuntsˈi de gä Familia, mähyoni dä tˈo̱tˈe ko rä johya ˈne nsinke dä nja yä tuhni. Rˈabu̱ yä dada dä za dä hyandi hängu nje̱ya pe̱ˈtsi yä bätsi pa dä hyoni rˈa yä tema de yä rebista La Atalaya ˈne ¡Despertad!, o dä hyoni ha nunä luga di pe̱ˈtsihu̱ ha Internet ha jw.org pa dä nxadi kongeˈu̱. ˈNehe dä za dä hyandi mähye̱gi nˈa de nuˈu̱ yä bideo de rä JW Broadcasting (tv.jw.org), mˈe̱fa gatˈho dä za dä mää te bi bädi o dä nxadi te dä za dä me̱fi nuˈu̱ yä bätsi nuˈmu̱ thogi yä xuñha ha rä skuela. Dä hogi ˈnehe dä ntuhu nuˈu̱ yä jähñä ma dä tˈe̱ntsˈi ha rä mhuntsˈi. Xti uadi dä me̱ˈtsi näˈä Mhuntsˈi de gä Familia, dä za dä zi nˈa tu̱i zi uthe o nˈa zi ñhuni.\nNäˈä tiempo di ˈuekehe tatˈä semänä pa di xo̱kämbenihe mähye̱gi Äjuä, fatsˈi gatˈho mä familiahe pa di nxadi rä Mäkä Tˈofo ko ndunthi rä johya. ˈNehe Jeoba ma dä jäpigihe ndunthi po gatˈho näˈä di pe̱fihe pa di xo̱kämbeniheˈä (Salmo 1:1-3).\n¿Por hanja di ˈueke mä tiempohe pa di pe̱ˈtsihe näˈä Mhuntsˈi de gä Familia pa rä Nsunda Äjuä?\n¿Te dä za dä me̱fi yä dada ˈne yä nänä pa njabu̱ gatˈho dä johya ndunthi nuˈmu̱ pe̱ˈtsi näˈä Mhuntsˈi de gä Familia pa rä Nsunda Äjuä?\nYˈambäbi nuˈu̱ märˈa yä ku te pe̱fi ha näˈä rä Mhuntsˈi de gä Familia pa rä Nsunda Äjuä. ˈNehe ñˈani te mä mfistˈofo ja ha rä Ngu de gä Mhuntsˈi nuˈu̱ dä za dä maxˈäˈi pa gi ˈñuti ri bätsi de rä Zi Dada Jeoba.